Title: ประกาศสำนักงานตำรวจแห่งชาติ เรื่อง การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ(ฉบับที่ 4) พ.ศ. 2554

ประกาศสำนักงานตำรวจแห่งชาติ

ประกาศสำนักงานตำรวจแห่งชาติ
เรื่อง
การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ
(ฉบับที่ ๔)
พ.ศ. ๒๕๕๔

ตามที่ได้มีประกาศสำนักงานตำรวจแห่งชาติ เรื่อง
การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการซึ่งมีผลบังคับใช้ตั้งแต่วันที่
๗ กันยายน พ.ศ. ๒๕๕๒ เป็นต้นไป
ได้กำหนดหน่วยงานและเขตอำนาจการรับผิดชอบหรือเขตพื้นที่การปกครองให้กับตำรวจภูธรจังหวัดสมุทรปราการ
ตำรวจภูธรภาค ๑ นั้น

เนื่องจากคณะรัฐมนตรีได้มีมติในการประชุมเมื่อวันที่ ๑๑ มกราคม พ.ศ.
๒๕๕๔ เห็นชอบให้จัดตั้งสถานีตำรวจภูธรท่าอากาศยานสุวรรณภูมิอยู่ในสังกัดตำรวจภูธรจังหวัดสมุทรปราการ
ตำรวจภูธรภาค ๑ เพื่อรับผิดชอบรักษาความสงบเรียบร้อย
ดูแลความปลอดภัยในชีวิตและทรัพย์สิน อำนวยความยุติธรรมให้บริการประชาชนและนักท่องเที่ยวที่มาใช้บริการในเขตพื้นที่ท่าอากาศยานสุวรรณภูมิเป็นการเฉพาะ
ซึ่งเดิมเขตพื้นที่ดังกล่าวอยู่ในเขตอำนาจการรับผิดชอบหรือเขตพื้นที่การปกครองของสถานีตำรวจภูธรราชาเทวะ
จึงทำให้จำเป็นจะต้องแก้ไขเขตอำนาจการรับผิดชอบหรือเขตพื้นที่การปกครองของสถานีตำรวจภูธรบางพลี
และสถานีตำรวจภูธรราชาเทวะซึ่งเป็นสถานีตำรวจที่มีเขตพื้นที่ที่ติดต่อกัน
เพื่อให้เหมาะสม
สอดคล้องกับการปฏิบัติภารกิจของหน่วยงานในสังกัดและความสะดวกของประชาชนในการติดต่อราชการ

ฉะนั้น อาศัยอำนาจตามความในมาตรา ๖
แห่งพระราชกฤษฎีกาแบ่งส่วนราชการสำนักงานตำรวจแห่งชาติ พ.ศ. ๒๕๕๒ และข้อ ๕
ของกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และคำสั่งสำนักนายกรัฐมนตรีที่ ๓๐๘/๒๕๕๓ ลงวันที่ ๒๔ พฤศจิกายน พ.ศ.
๒๕๕๓ เรื่อง
มอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี
จึงประกาศหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการต่าง
ๆ ในสังกัดสำนักงานตำรวจแห่งชาติไว้ ดังต่อไปนี้

ข้อ ๑[๑]
 ประกาศฉบับนี้ให้มีผลใช้บังคับเมื่อพ้นกำหนดสี่สิบห้าวันนับแต่วันประกาศในราชกิจจานุเบกษาเป็นต้นไป

ข้อ ๒  ให้ยกเลิกเขตอำนาจการรับผิดชอบหรือเขตพื้นที่การปกครองในสังกัดตำรวจภูธรจังหวัดสมุทรปราการ
ตำรวจภูธรภาค ๑ และเปลี่ยนแปลงชื่อหน่วยงานดังนี้
๒.๑ ลำดับ ๗
ยกเลิกเขตอำนาจการรับผิดชอบหรือเขตพื้นที่การปกครองของสถานีตำรวจภูธรบางพลี
และเปลี่ยนแปลงชื่อจากสถานีตำรวจภูธรบางพลีเป็นสถานีตำรวจภูธรบางแก้ว
เพื่อให้ตรงตามตำบลที่ตั้งของสถานีตำรวจ
๒.๒ ลำดับที่ ๘ ยกเลิกเขตอำนาจการรับผิดชอบหรือเขตพื้นที่การปกครองของสถานีตำรวจภูธรราชาเทวะและเปลี่ยนแปลงชื่อจากสถานีตำรวจภูธรราชาเทวะเป็นสถานีตำรวจภูธรบางพลี
เพื่อให้ตรงตามอำเภอที่ตั้งของสถานีตำรวจ

ข้อ ๓  ให้จัดตั้งสถานีตำรวจภูธรท่าอากาศยานสุวรรณภูมิอยู่ในการปกครองของตำรวจภูธรจังหวัดสมุทรปราการ
ตำรวจภูธรภาค ๑

ข้อ ๔  ให้กำหนดเขตอำนาจการรับผิดชอบหรือเขตพื้นที่การปกครองของส่วนราชการตามข้อ
๒ เสียใหม่ โดยมีรายละเอียดตามบัญชีแนบท้ายประกาศนี้

ข้อ ๕  ให้กำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการตามข้อ
๓ โดยมีรายละเอียดตามบัญชีแนบท้ายประกาศนี้

ประกาศ
ณ วันที่ ๒๒ เมษายน พ.ศ. ๒๕๕๔
สุเทพ  เทือกสุบรรณ
รองนายกรัฐมนตรี
ปฏิบัติราชการแทน
นายกรัฐมนตรี

[เอกสารแนบท้าย]

๑. รายชื่อสถานีตำรวจและเขตอำนาจความรับผิดชอบหรือเขตพื้นที่การปกครองในสังกัดตำรวจภูธรจังหวัดสมุทรปราการ
ตำรวจภูธรภาค ๑

(ดูข้อมูลจากภาพกฎหมาย)

ปริยานุช/ผู้จัดทำ
๓๑ พฤษภาคม
๒๕๕๔

ณัฐวดี/ตรวจ
๓๑ พฤษภาคม
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๕๕ ง/หน้า ๔๙/๑๘ พฤษภาคม ๒๕๕๔